**יום המא"ה (מיון איתור והתאמה)**

יום המא"ה הוא יום מיון מקצועי בו המועמדים מוערכים על מגוון יכולות שונות. לכל אדם יש יכולות בהן הוא טוב יותר ואחרות בהן הוא טוב פחות. בעזרת יום המא"ה נוכל לזהות זאת, ובכך לבצע את ההתאמה הטובה ביותר ביניכם לבין התפקיד.

במסגרת יום המא"ה, תביאו את עצמכם לידי ביטוי במספר כלי מיון שמהווים מדגמי עבודה רלוונטיים לתפקידים בצבא: מבחנים, תרגילים קבוצתיים ותרגילים אישיים. בעזרת כלי מיון אלו וניסיון מקצועי רב אנו מעריכים מגוון יכולות תעסוקתיות:

**יכולות בינאישיות -** עבודת צוות, פיקוד, טיפול באדם והדרכה.

**יכולות קוגניטיביות -** הפעלה טכנית, תפיסה מרחבית, עיבוד מידע.

**יכולות אישיות -** השקעה והתמדה, התנהגות מסגרתית, בגרות ובשלות.

**יכולות ביצועיות -** קשב, ניהול וארגון.

חלק מהציונים ניתנים על בסיס תרגילים או מבחנים ספציפיים וחלק על בסיס ההתנהלות במהלך כל היום. בסוף היום מקבל כל מועמד ציון על הצלחתו בכל אחת מהסביבות. הציונים ניתנים בסולם של 1-5, וניתן לראות אותם באזור האישי באתר מתגייסים.

### ****איך זה קורה בפועל?****

יום המא"ה הינו יום מיון מקוון בעל שני חלקים:

1. חלק ראשון המכיל מבחנים ממוחשבים, אותם כל מועמד/ת מבצע/ת לבד.
2. החלק השני הינו קבוצתי ומתבצע בזום בקבוצות של 6.

 חלק מהמועמדים יבצעו קודם זום ואחר כך מבחנים, וחלק  - הפוך.

### ****איך מתנהל יום המיון?****

להבדיל מהצו הראשון שאותו מפעיל הצבא, יום המא"ה מופעל על ידי שני מכוני מיון אזרחיים: מיוני הבנות מתבצעים על ידי "אדם מילא" ומיוני הבנים על ידי "קינן שפי".  
שעות המיון הן בין השעות 8:00-16:00. יש להיות זמינים חצי שעה טרם המיון לצורך רישום והתחברות.

**שימו לב!  
1. על כל שאלה או בעיה טכנית במהלך יום המיון עצמו, תוכלו לפנות לטלפון של אותו המכון המפעיל את יום המא"ה (הטלפון יימסר בבוקר המיון).  
2. לכל שאלה הקשורה ליום המא"ה שיש לכם טרם המיון או לאחר ביצועו - תוכלו לפנות למוקד מיטב בערוצים השונים.  
3. במידה שהנכם מתגוררים בחו"ל, תוכלו לפנות אל מיטב בערוצים הדיגיטליים לצורך התאמת שעות המיון המקוון.**

### ****לפני יום המיון****

יומיים לפני יום המא"ה תקבלו הודעת טקסט מהמכון הממיין בה עליכם לאשר את השתתפותכם דרך הקישור ולאמת את כתובת המייל שלכם.  
את האישור יש לבצע עד יום לפני המיון; גברים עד השעה 12:00, נשים עד השעה 14:00. וודאו שקיבלתם הודעה חוזרת שמציינת שאישורכם נקלט בהצלחה ושכתובת המייל שלכם מעודכנת.  
**ללא אישור זה לא תוכלו לבצע את המיון!**

### ****בבוקר המיון****

בבוקר המיון תקבלו לכתובת המייל שלכם קישור למבחנים הממוחשבים או לזום (תלוי באיזה חלק של היום אתם מתחילים), וכן תצורפו לקבוצת ואטסאפ בה תוכלו לקבל מענה לשאלות לאורך המיון. בשעות הצהריים תקבלו את הקישורים הרלוונטיים עבורכם לחלק השני.

### ****דרישות ליום המיון****

#### **את המיון יש לבצע דרך מחשב בלבד, עם חיבור לאינטרנט רציף, מצלמת מחשב (או מצלמת רשת) תקינה, עכבר חיצוני, מיקרופון ותוכנת זום מותקנת.**

#### **דפים וכלי כתיבה.**

#### **תעודת זהות.**

#### **סביבה נוחה ושקטה.**

**10 טיפים שכדאי לבצע לפני יום המא"ה שלכם:**

1. **קראו מה צפוי במיון -** התכוונו מראש - למדו מראש אילו תרגילים ומבחנים מחכים לכם ביום המא"ה.
2. **הכינו אוכל ושתייה מראש -** במהלך היום תעברו מבחנים ופעילויות שונות אשר יימשכו כשבע שעות, לכן מומלץ להצטייד באוכל ושתייה שישבעו אתכם וישאירו אתכם מרוכזים וערניים לאורך היום.
3. **הקפידו לישון מספיק שעות -** מומלץ לישון טוב בלילה ולהגיע מרוכזים וערניים. זהו מיון חשוב להמשך הליך הגיוס שלכם, ולכן מומלץ שלא לאחר את יום המיון.
4. **הקפידו על לבוש הולם -** התחברו למיון בלבוש הולם ונוח המתאים למיון כפי שהיית מתלבשים ומתארגנים במידה שהמיון לא היה מהבית.
5. **תרגלו תפעול של אפליקציית ה"zoom" -** אם אין לכם ניסיון רב עם תוכנת ה"zoom", תרגלו מראש שיחת וידאו בתוכנה זו עם חבר/ה ותתנסו בה.
6. **לקרוא הוראות -** ברוב המבחנים ההוראות הן לא על זמן (לא בכולן, שימו לב!). חשוב לקרוא את ההוראות עד שמבינים ממש לעומק מה נדרש מכם.
7. **לשים לב לזמן -** המבחנים נמדדים על זמן המוצג לכם במסך. שימו לב שאתם מתכננים מספיק טוב את הזמן כדי לענות על כל השאלות או לנחש את האחרונות במידה שלא הספקתם - לא מורידים ניקוד על תשובה לא נכונה.
8. **לא להתרגש מתקלות טכניות -** במיון מרחוק, הן מתרחשות לעתים. במידה שיש לכם בעיה טכנית יש לפנות למוקד העזרה. זכרו! לא מורידים ציון על תקלות. במקרה הצורך, תבצעו מבחן מחדש.
9. **להשקיע, להפגין יחס רציני ולשתף פעולה -** להיות ערניים לזמנים ולהוראות של המעריכים. להקשיב לאנשים הנמצאים עמכם במיון. יש להתייחס למשימות ברצינות מתוך ידיעה שהן משפיעות על עתיד השירות הצבאי שלכם.
10. **הכנה מקדימה -** יש להיות ערוכים טרם שעת המיון. לוודא מראש שהכל מוכן ותקין ולאשר הגעה!

**מתוך אתר מכון נועם**

## מה זה יום המא"ה?

יום המא"ה (מיון, איתור והתאמה) הוא יום אפיון מקצועי המיועד לכל המלש"בים שיש להם פרופיל 45 ומעלה ו[ציון עברית](https://www.machon-noam.co.il/%D7%9E%D7%99%D7%9C%D7%99%D7%9D-%D7%9C%D7%A6%D7%95-%D7%A8%D7%90%D7%A9%D7%95%D7%9F) 6 ומעלה. מטרתו היא לסווג יכולות וכישורים שעשויים להיות רלוונטיים לשירותכם הצבאי.

במהלך היום תעברו בין ארבע תחנות: [הדרכה](https://www.machon-noam.co.il/%D7%99%D7%95%D7%9D-%D7%94%D7%9E%D7%90%D7%94-%D7%97%D7%99%D7%A0%D7%9D?gclid=CjwKCAiAv9ucBhBXEiwA6N8nYGMbe3NfUpVCuqYb12ze4ClRTMeZ32Rqs-cxalPkYBTFe0iDkXC8iRoCbJwQAvD_BwE#hadracha), [מבחנים פסיכוטכניים](https://www.machon-noam.co.il/%D7%99%D7%95%D7%9D-%D7%94%D7%9E%D7%90%D7%94-%D7%97%D7%99%D7%A0%D7%9D?gclid=CjwKCAiAv9ucBhBXEiwA6N8nYGMbe3NfUpVCuqYb12ze4ClRTMeZ32Rqs-cxalPkYBTFe0iDkXC8iRoCbJwQAvD_BwE#psychotechnical), [עבודת צוות](https://www.machon-noam.co.il/%D7%99%D7%95%D7%9D-%D7%94%D7%9E%D7%90%D7%94-%D7%97%D7%99%D7%A0%D7%9D?gclid=CjwKCAiAv9ucBhBXEiwA6N8nYGMbe3NfUpVCuqYb12ze4ClRTMeZ32Rqs-cxalPkYBTFe0iDkXC8iRoCbJwQAvD_BwE#teamwork) ו[יחסים בין-אישיים](https://www.machon-noam.co.il/%D7%99%D7%95%D7%9D-%D7%94%D7%9E%D7%90%D7%94-%D7%97%D7%99%D7%A0%D7%9D?gclid=CjwKCAiAv9ucBhBXEiwA6N8nYGMbe3NfUpVCuqYb12ze4ClRTMeZ32Rqs-cxalPkYBTFe0iDkXC8iRoCbJwQAvD_BwE#interpersonal). הציונים שתקבלו בכל תחנה ישוקללו עם נתוני [הצו הראשון](https://www.machon-noam.co.il/%D7%9E%D7%91%D7%97%D7%9F-%D7%A6%D7%95-%D7%A8%D7%90%D7%A9%D7%95%D7%9F-%D7%93%D7%95%D7%92%D7%9E%D7%90) שלכם, ויחד הם יקבעו מה יהיו התפקידים שתקבלו בשאלון ההעדפות.

כיום, יום המא"ה נערך בזום - גם לבנים וגם לבנות. יומיים לפני המיונים תצטרכו לאשר את השתתפותכם. היום עצמו נמשך בדרך כלל שמונה שעות (בין 8:00 ל-16:00, פחות או יותר).

## ציוני יום המא"ה

ביום המא"ה תקבלו לא מעט ציונים: חלק מהם ייקבעו על פי הביצועים שלכם בתחנה ספציפית, חלק ייקבעו על פי שקלול של הביצועים שלכם ביותר מתחנה אחת, וחלק ייקבעו על פי ההתנהלות הכללית שלכם ביום המיון.

הציונים ניתנים בסולם של 1 עד 5 (5 הוא הציון הטוב ביותר), ומחולקים לארבעה תחומים עיקריים:

**יכולות בין-אישיות**

יכולות הנוגעות לתקשורת שלכם עם הסובבים אתכם. הציונים בתחום זה יעידו אם אתם בנויים לפקד על קבוצת חיילים, לתת שירות ולטפל באחרים, להעביר הדרכות מקצועיות ועוד.

**היכולות שייבדקו:**

* עבודת צוות
* פיקוד
* טיפול באדם
* הדרכה

**יכולות קוגניטיביות**

תחום זה מתייחס ליכולות שלכם להבין ולתפעל מערכות טכנולוגיות מורכבות, תוך כדי יישום של הדגשים שניתנים לכם לכל משימה ובהגבלת זמן מחמירה.

**היכולות שייבדקו:**

* הפעלה טכנית
* תפיסה מרחבית
* עיבוד מידע

**יכולות אישיות**

מטרת הציונים שתקבלו בתחום זה היא לנבא איזה סוג של חיילים תהיו, בעיקר בהיבט של היכולת שלכם להשתלב ולתפקד בצורה טובה במסגרת הצבאית התובענית.

**היכולות שייבדקו:**

* השקעה והתמדה
* התנהגות מסגרתית
* בגרות ובשלות

**יכולות ביצועיות**

הציונים בתחום זה יאפשרו לצבא להבין אם יש לכם את היסודיות והקפדנות הנדרשות בתפקידים רגישים, ואם תוכלו לשמור על איכות עבודה גבוהה גם כשהשעון מתקתק.

**היכולות שייבדקו:**

* קשב מתמשך
* ניהול וארגון

כל תחנה ביום המא"ה בוחנת יותר ממדד אחד, ולכן כדאי שתשקיעו גם בתחנות שנראות לכם פחות רלוונטיות לתפקיד שאתם רוצים. תפקידים רבים דורשים ציונים טובים בכמה מדדים - למשל אם אתם רוצים להיות תוכניתנים, אתם צריכים להוציא ציון טוב לא רק בעיבוד מידע, אלא גם בניהול וארגון.

**תחנה 1: הדרכה**

הדרכה  בגרות ובשלות

בתחנה זו תתבקשו להעביר הדרכה של כ-10 דקות לשאר חברי הקבוצה והבוחנים. ההדרכה תהיה בנושא שייבחר באופן אקראי מתוך רשימת נושאים, וכדי שתוכלו לבנות אותה, תישלח אליכם מצגת בנושא הנבחר ויוקצבו לכם מספר דקות להתכונן. במהלך ההדרכה עצמה הבוחנים עשויים להתערב ולשאול שאלות, כדי לראות איך אתם מתמודדים עם ההפרעה. 

**טיפים לתחנת ההדרכה**

* + **מתמקדים בעיקר** - זכרו שמטרת ההדרכה היא לא לבדוק את הידע שלכם, אלא את האופן שבו אתם מתמודדים עם מידע חדש, בתנאי לחץ, ומציגים אותו לאחרים.
  + **עובדים מסודר**- כתבו לעצמכם את המבנה הכללי של ההדרכה וציינו את הנקודות שבהן תרצו להתמקד. עדיף שתעבירו חלק מהמידע בצורה מסודרת וברורה, מאשר שתנסו לדחוס את כל המידע בזמן הקצר שניתן לכם.
  + **נשארים בפוקוס** - נסו לא לתת להפרעות ולשאלות שצצות במהלך ההדרכה להסיח את דעתכם. מומלץ להגיד מראש שבסוף ההדרכה יוקדש זמן למענה על שאלות.
  + **מרימים את הראש** - דברו בקול רם ושמרו על ישיבה זקופה. אתם כמובן יכולים להיעזר במה שכתבתם, אבל השתדלו לשמור על קשר עין עם המצלמה ולא להיות עם הראש בתוך הדף.

**תחנה 2: מבחנים פסיכוטכניים**

[עיבוד מידע](https://www.machon-noam.co.il/%D7%9E%D7%91%D7%97%D7%A0%D7%99%D7%9D-%D7%A4%D7%A1%D7%99%D7%9B%D7%95%D7%98%D7%9B%D7%A0%D7%99%D7%99%D7%9D-%D7%99%D7%95%D7%9D-%D7%94%D7%9E%D7%90%D7%94#Processing) [הפעלה טכנית](https://www.machon-noam.co.il/%D7%9E%D7%91%D7%97%D7%A0%D7%99%D7%9D-%D7%A4%D7%A1%D7%99%D7%9B%D7%95%D7%98%D7%9B%D7%A0%D7%99%D7%99%D7%9D-%D7%99%D7%95%D7%9D-%D7%94%D7%9E%D7%90%D7%94#Technical) [תפיסה מרחבית](https://www.machon-noam.co.il/%D7%9E%D7%91%D7%97%D7%A0%D7%99%D7%9D-%D7%A4%D7%A1%D7%99%D7%9B%D7%95%D7%98%D7%9B%D7%A0%D7%99%D7%99%D7%9D-%D7%99%D7%95%D7%9D-%D7%94%D7%9E%D7%90%D7%94#Spatial) [קשב מתמשך](https://www.machon-noam.co.il/%D7%9E%D7%91%D7%97%D7%A0%D7%99%D7%9D-%D7%A4%D7%A1%D7%99%D7%9B%D7%95%D7%98%D7%9B%D7%A0%D7%99%D7%99%D7%9D-%D7%99%D7%95%D7%9D-%D7%94%D7%9E%D7%90%D7%94#Attentiveness) [ניהול וארגון](https://www.machon-noam.co.il/%D7%9E%D7%91%D7%97%D7%A0%D7%99%D7%9D-%D7%A4%D7%A1%D7%99%D7%9B%D7%95%D7%98%D7%9B%D7%A0%D7%99%D7%99%D7%9D-%D7%99%D7%95%D7%9D-%D7%94%D7%9E%D7%90%D7%94#Organization)

המבחנים הפסיכוטכניים של יום המא"ה נועדו לבחון את היכולות שאתם רואים בבועיות כאן למעלה. כל יכולת נמדדת במינימום שני מבחנים, ומשך הזמן שמוקצב לכל מבחן הוא 30-15 דקות. זה מה שצפוי לכם במבחנים השונים:

* **עיבוד מידע**- השאלות במבחנים אלו בדרך כלל מבוססות על טבלת נתונים או תרשים זרימה, וכדי להצליח לענות עליהן תצטרכו לבחון את הנתונים הרלוונטיים ולהסיק מהם מסקנות.
* **הפעלה טכנית**- במבחנים אלו יציגו לכם תיאור של מערכת טכנולוגית. בהתאם למידע שיינתן לכם, תתבקשו לענות על שאלות שיבחנו עד כמה אתם מבינים איך לתפעל את המערכת ומהם החוקים וההגבלות שלה.
* **ניהול וארגון**- במבחנים מסוג זה תקבלו הנחיות למשימות שדורשות ריכוז ותשומת לב ברמה גבוהה, למשל לסווג פריטים לקטגוריות, לאתר שגיאות בטבלאות נתונים, למצוא הבדלים בין שני פרטי מידע שיינתנו לכם ועוד.
* **קשב מתמשך**- במבחנים אלו תתבקשו לסמן בצורה שיטתית אלמנטים חזותיים שיופיעו לסירוגין על המסך. ייתכן שתידרשו לאתר כמה אלמנטים - ולסמן כל אחד מהם באופן אחר.
* **תפיסה מרחבית**- השאלות במבחנים אלו עוסקות בהבנה של מיקום ושל "התנהגות" של פריטים במרחב, בהתאם לדגשים שיינתנו לכם על הסביבה שבה הם נמצאים ועל התנאים שחלים עליהם.

## תבינו: זה מה שמחכה לכם בכל אחד מהמבחנים הפסיכוטכניים

כדי לקבל תוצאות מבוססות על היכולות שלכם, יבחנו אתכם ביום המא"ה ב-12-10 מבחנים פסיכוטכניים. כלומר, הציון בכל מדד שהזכרנו ייקבע לפי יותר ממבחן אחד. טווח הציונים של כל מדד הוא 5-1 (5 זה הציון הטוב ביותר).

כל המבחנים אמריקאיים ומקוונים, ונמשכים בין 10 ל-30 דקות. בסך הכול, הזמן המוקצב לכל המבחנים הפסיכוטכניים הוא שעתיים. ברוב המבחנים תוכלו לקרוא את ההוראות בלי הגבלת זמן, ולנוע קדימה ואחורה בין השאלות תוך כדי המבחן.

**עיבוד מידע**

**דוגמאות לתפקידים:**   ♦ מאבחן/ת פסיכוטכני/ת   ♦ מדריך/ת סימולטור   ♦ תוכניתן/ית   ♦ מגן/מגינת סייבר   ♦ פקח/ית טיסה

המטרה במדד עיבוד מידע היא לשקף את היכולת שלכם לקלוט ולהפנים מידע חדש, להסיק מסקנות על בסיס נתונים שקיבלתם, להצליב בין מקורות מידע שונים ולהבין תהליכים מורכבים.

* **מבחן היגדים (לוגיקה) -**במבחן זה יוצגו לפניכם שתי שיחות בין חברים - כל שיחה בנושא אחר. השאלות שתישאלו יבחנו את היכולת שלכם להגיע למסקנות בהתבסס על הנאמר בכל אחת מהשיחות, ולעיתים תוך הצלבה של שתיהן.
* **תרשימי זרימה (תוצרים) -**התרשימים במבחן זה מתארים תהליך ייצור של מוצר כלשהו, והשאלות עוסקות בתוצרים של התהליך. כדי לענות עליהן תצטרכו להביא בחשבון את ההסתעפויות בתרשים, שמייצגות משתנים בתוך התהליך.
* **תרשימי זרימה (סדר פעולות) -** בתרשימי הזרימה במבחן זה מתוארים תהליכים מורכבים (למשל התקדמות במשחק מחשב), שחסרים בהם חלק מהשלבים. המשימה שלכם היא להשלים אותם לפי מה שידוע לכם על התהליך.
* **הסקה כמותית -**במבחן זה תישאלו שאלות המתייחסות לגרפים ולטבלאות שיוצגו לפניכם. התשובות שלכם יראו אם אתם מצליחים לשלוף את הנתונים הרלוונטיים מתוך התרשימים, לעשות אינטגרציה ביניהם ולהגיע למסקנות המתבקשות.

**חשיבה מרחבית**

מבחני חשיבה מרחבית בוחנים את היכולת שלכם להבין את ה"התנהגות" של פריטים שונים במרחב, בהתבסס על ההנחיות שיינתנו לכם בנוגע לתכונות הפריטים ולכללים שחלים עליהם. אלו מבחנים שמאפיינים, בין היתר, גם מיונים לחיל המודיעין.

* **מבחן חץ מתעקל -**בכל שאלה במבחן זה יוצג לפניכם ציור של חץ שמתפתל לכיוונים שונים. מה שתצטרכו לעשות זה לספור את הפניות של החץ ימינה או שמאלה (משתנה משאלה לשאלה).
* **מבחן מפות -**במבחן זה יוצגו לפניכם מפות שונות, ותתבקשו לענות על שאלות הנוגעות לפריטים שונים שנמצאים עליהן (למשל להבין מה המיקום של פריט מסוים לפי פריטים אחרים שנמצאים בסביבתו).

**ניהול וארגון**

**דוגמאות לתפקידים:**♦ פקמ"ץ/ית   ♦ מש"ק/ית דוברות   ♦ חייל/ת במשרד הביטחון   ♦ חוקר/ת מודיעין אוויר

המשימות שתקבלו במבחנים אלו הן אומנם לא מאוד מורכבות במהותן, אך הן דורשות תשומת לב גבוהה לפרטים ויכולת לעבוד בקצב מהיר (כל מבחן נמשך דקות בודדות) - שתי תכונות שלא תמיד עובדות יחד.

* **מבחן מלונות -**במבחן זה תצטרכו להשוות בין שתי טבלאות עמוסות נתונים, ולאתר את השגיאות שנעשו בהעתקה מטבלה לטבלה (למה מלונות? כי הנתונים בטבלה קשורים לבתי מלון למיניהם).
* **בדיקת נתונים -** גם במבחן זה תידרשו להשוות בין שני מופעים של כביכול אותו מידע (אבל הפעם לא בטבלה) ולבדוק אם יש הבדל ביניהם, ואם כן - איפה.
* **מיון לקטגוריות -**בכל שאלה במבחן זה יוצג לפניכם נתון מסוים. עליכם יהיה לבחור, מתוך התשובות, את הקטגוריה שהנתון משתייך אליה.

**קשב מתמשך**

**דוגמאות לתפקידים:**♦ חובל/ת   ♦ פקח/ית טיסה   ♦ להקה צבאית ותיאטרון צה"ל   ♦ מאמן/ת סימולטור בחיל הים

ההנחיה במבחנים אלו היא מאוד בסיסית - לסמן איזשהו אלמנט חזותי, מינורי למדי, שמופיע לסירוגין על המסך. המבחן הזה נבדל משאר המבחנים בשתי דרכים עיקריות: האחת, במהלך המבחן לא תדעו כמה זמן נשאר לכם עד לסיום. השנייה, המבחן משתנה בין בנים לבנות (אבל הרעיון שלו נשאר ממש אותו הדבר).

* **מבחן ערנות לבנות (סְפָרות) -**על המסך יוצג מספר רב של הספרות 1 ו-2, ומדי פעם תיעלם או תתווסף ספרה. אתם תצטרכו לסמן את הספרה שמספר המופעים שלה השתנה.
* **מבחן ערנות לבנים (רכבת)**-  במבחן זה יוצג לכם סרטון של נסיעה ברכבת, ותתבקשו לסמן שני תרחישים ספציפיים (יתוארו בהנחיות) שחוזרים באופן רנדומלי לאורך הנסיעה.

**הפעלה טכנית**

**דוגמאות לתפקידים:**♦ מדריך/ת צניחה   ♦ מדריך/ת טג"ח   ♦ גרפיקאי/ת   ♦ מטאורולוג/ית   ♦ מפעיל/ת קש"ב טקטי

המבחנים של מדד זה נועדו להעריך את ההתאמה שלכם לעבודה בסביבה טכנולוגית. כדי להצליח במבחנים אלו, תצטרכו להבין איך עובדות המערכות הטכנולוגיות שיתוארו לכם ולדעת איך לתפעל תקלות שמאפיינות אותן.

* **מערכת חיפוש קבצים -** ההנחיות במבחן זה נוגעות לאופן שבו אפשר לצמצם תוצאות חיפוש במערכת לחיפוש קבצים. השאלות יבחנו אם אתם מבינים את כללי השימוש במערכת.
* **מדריך הפעלת מחשב -**במבחן זה תקבלו מפרט טכני של כמה מערכות מחשב, ותתבקשו לענות על שאלות העוסקות בתקלות ובתרחישים היפותטיים שעשויים לקרות בהן.

**טיפים לתחנת המבחנים הפסיכוטכניים**

* **רצים קדימה (כשצריך)** - אל תיתקעו בשאלות. זכרו שהציון שתקבלו ייקבע על פי מספר התשובות שעליהן תצליחו לענות, ולכן פרפקציוניזם לא ייקח אתכם רחוק. עדיף שתתמקדו בשאלות שאתם יודעים לפתור.
* **לוקחים את הזמן (כשאפשר) -** ברוב המבחנים קריאת ההוראות לא מוגבלת בזמן, ולכן אין לכם סיבה למהר. נצלו את הזמן הזה כדי להבין מה בדיוק מצופה מכם לעשות במבחן וכדי להתרענן רגע לפני שיוצאים לדרך.
* **שומרים על אופטימיות** **(תמיד)** - גם אם במבחן אחד הולך לכם פחות טוב, נסו לא לתת לזה להשפיע על הביצועים שלכם במבחנים האחרים. יש חשיבות לתמונה הכוללת של ההישגים שלכם, ולא רק לתוצאה של מבחן ספציפי אחד.

מבחן פסיכוטכני לדוגמא:

[**https://www.machon-noam.co.il/test-player?testid=H\_free\_test\_YomHamea&nodeid=59840**](https://www.machon-noam.co.il/test-player?testid=H_free_test_YomHamea&nodeid=59840)

**אפשר במכון נועם לקנות ערכת הכנה של שבוע ב- 198 ₪**

### תחנה 3: עבודת צוות

פיקוד עבודת צוות בגרות ובשלות השקעה והתמדה התנהגות מסגרתית

בתחנה זו ייבחנו היכולות שלכם לשתף פעולה בקבוצה, להתמודד עם דעות שונות משלכם ולהוביל אחריכם אנשים אחרים - והכול כמובן בהגבלת זמן, ותוך כדי שהבוחנים ינסו להערים עליכם קשיים. זה בדרך כלל סדר האירועים בתחנה:

* **סוגיה לדיון** - כל הקבוצה תקבל נושא לדיון, ותתבקשו להחליט ביניכם על שתי דרכים מתאימות לפתרון הסוגיה ועל נציג או נציגה שיציגו את הרעיונות שלכם לבוחנים.
* **בניית תוכנית עבודה** - בשלב זה תחולקו לשתי קבוצות, וכל קבוצה תתבקש לגבש תוכנית עבודה שמטרתה להוציא אל הפועל את אחת ההחלטות שקיבלתם בשלב הקודם.
* **פרזנטציה** - תכנון פרזנטציה של תוכנית העבודה שבניתם, ובחירה של נציג או נציגה מהקבוצה שיעבירו אותה ליתר המשתתפים.

**דוגמה לנושא בתחנה של עבודת צוות**

אגף התקציבים במשרד האוצר מתלבט לאיזה פלח אוכלוסייה כדאי להגדיל את התקציב: לקשישים, לניצולי שואה, לעניים, לנכים או לעולים חדשים. על כל משתתף ומשתתפת בקבוצה להגיד לאיזו קבוצה לדעתם צריך לתת את התקציב. לאחר מכן, עליכם לבחור כקבוצה שתי אוכלוסיות שיקבלו את תוספת התקציב, ולהגות תוכנית פעולה מתאימה.

**טיפים לתחנת עבודת הצוות**

* + **לא ליפול לקצוות** - נשמע בנאלי, אבל חשוב מאוד לשים לב בתחנה הזאת שאתם לא משתלטים על הסיטואציה או להפך - נסוגים לגמרי אחורה. נסו לפעול בענייניות ולהיות קשובים לשאר חברי הקבוצה.
  + **לא לחכות לכפיים** - אין תשובות חד-משמעיות בתחנה הזאת, כך שאין טעם לחשוב מה התשובה שהבוחנים מחפשים. תתרמו לדיון את נקודת המבט הייחודית שלכם ותאמינו במה שאתם אומרים.
  + **לא לוותר מראש** - אם אתם נתקלים בהתנגדות לרעיון שהצעתם, אל תתקפלו אוטומטית; תסבירו את הצד שלכם, תקשיבו לצד השני, ותראו שאתם מסוגלים להתמודד עם קונפליקטים בצורה בוגרת.

### תחנה 4: יחסים בין-אישיים

טיפול באדם בגרות ובשלות התנהגות מסגרתית

בתחנה זו תקבלו תרחיש שיש בו מורכבות מסוימת, ותתבקשו להדגים איך הייתם מתמודדים איתו באמצעות משחק תפקידים (מולכם ישחקו הבוחן או הבוחנת). המטרה כאן היא לבחון את היכולות שלכם לנהל קונפליקטים ולהפגין אמפתיה ורגישות לאחר, תוך שמירה על ההנחיות שהבוחנים ייתנו לכם.

**דוגמאות לתרחישים בתחנת היחסים הבין-אישיים**

* + את מורה בטיול שנתי, ואחד התלמידים שלך רב עם חבריו ומבקש לחזור הביתה, אף על פי שהדבר לא אפשרי מבחינה לוגיסטית.
  + אתה מוכר בחנות בגדים, ולקוחה שלך מנסה להחזיר חולצה שבבירור כבר נלבשה.

**טיפים לתחנת היחסים הבין-אישיים**

* + **תהיו בני אדם**- נסו להבין את מי שמולכם ולהיות אמפתיים כלפיהם. יחס מבטל או מזלזל יכול להוריד לכם נקודות.
  + **תפגינו ביטחון** - חשוב להראות שאתם אסרטיביים ומסוגלים לעמוד על שלכם, רק לא לשכוח לעשות את זה בנימוס ומתוך כבוד למי שמולכם.
  + **תסבירו את עצמכם** - אל תצפו שהצד השני פשוט יקבל "לא" כתשובה - תסבירו, עד כמה שאתם יכולים, את הסיבות לקבלת ההחלטות שלכם.